《游东阳涵碧亭刘梦得所赋诗也明日过中兴寺游览终日记所见》
宋代·王铚

我游东阳城，隐侯昔所制。山川无古今，城邑有存废。

梦寐涵碧亭，草间得遗记。飞流落天明，喷洒寒玉碎。

停车风雪中，岂特生秋意。李杜到韩刘，峥嵘相品次。

景因真赏见，遗句细吟味。假盖上前峰，提携有儿稚。

明朝春开晴，步到中兴寺。山僧引客游，佳处相指示。

群峰四抱圆，浮烟生暖翠。唐年故刺史，宅作布金地。

报以遗姓存，犹感邑中厉。宝月生旁邑，应真传绝艺。

峨峨画三佛，张吴意能俪。气象随世低，病鹘无猛鸷。

碑阴笔纵横，才翁雄近世。疑是苏耽鹤，去家已千岁。

怀土一来归，故画华表字。上方有重阁，景与众山会。

一酌玻璃泉，碧色剑铓淬。小丛相思树，红蕊粲丹荔。

僧言此芳根，草木独灵异。上枝花尽开，下实方委坠。

开落俟相见，终始周一岁。不同桃与李，华实苦相避。

愧师论应实，未辨谈实际。山寒足力疲，蕙帐聊假寐。

交错佛衣巾，红绿错裙袂。

虽非维摩室，天女亦游戏。起濯古铜壶，凛凛存往制。

涤手焚妙香，剩与洗尘滓。攲枕听松风，为我勤解秽。

幽寻欲黄昏，小圃春物丽。落日在前峰，骀荡东君醉。

宫娥失翠钿，摇荡谁复制。风起落花多，翩然如坠珥。

植杖久裴回，羁旅得少慰。恨无昔人语，剖析发幽秘。

明朝漫回首，长途方耸辔。绵绵芳草多，天涯乱愁思。

作者简介：王铚，生卒年月不详。字性之，自号汝阴老民，世称雪溪先生。高宗建炎四年（1130），纂集太宗以来兵制。绍兴四年（1134）书成，赐名《枢庭备检》。后罢为右承事郎，主管台州崇道观，续上《七朝国史》等。九年，为湖南安抚司参议官。晚年，遭受秦桧的摒斥，避地剡溪山中，日以觞咏自娱。